姚學塽

姚學塽，字晉堂，號鏡塘，浙江歸安縣人，乾隆己亥年彭大宗師科入歸安縣學第一名，己酉科拔貢，是年舉于鄉，嘉慶丙辰成進士，官內閣中書，歷任典籍、兵部武選司主事，車駕司員外郎，職方司郎中，文淵閣校理，戊辰貴州主考官，甲戌會試同考官，授朝議大夫，咸豐八年崇祀鄉賢《浙江湖州雙林姚氏家乘》分支世志長中支，第5頁「姚學塽字晋堂一字鏡塘歸安人嘉慶元年進士官内閣中書厯兵部郎中十三年主黔試十九年分校禮闈居官恪勤鉅細不苟道光六年張格爾滋事西陲用兵職方司任重事繁日五鼓赴海淀文報徃返稽查刻漏累月不稍休積勞成疾卒生平恥干謁不履要津白首為郎意泊如也尙書初彭齡調兵部始至詢孰為姚鏡塘先生則應曰唯尙書拱立言曰耳先生學問經濟熟矣今得見何晚也篤於内行居父母喪不飲酒食肉三年不御内寢父嗜蟹終身不忍食筵宴間遇之至涕泣友朋招飲相戒勿設官中書日以母老欲乞養不許迎養又不果遂畱妻妾於家以侍後終制入都以不及侍養為恨獨居僧寺者二十年以故卒無子操行尤絕中外餽遺一無所受部曹有印結銀者亦不取自開事例以來所未有也貧無車馬入朝輒徒歩裘葛僅具即門下士贈以繒綺亦不受性嗜酒贈一罌受貳則辭其學主於修已肫然以六經之言質諸躬行嘗曰人必内自定然後可以應物又曰吾視萬物莫不有真趣從游者日衆無智愚皆服時仁和龔自珍負儁才於時少所許可獨心折至不敢道其字稱曰姚歸安甞抱其時文二千首就正學塽略一展閲正色語之曰吾文著墨不著筆子筆墨並用矣龔逡巡去遂焚其藁論古今成敗一衷經史不俯徇流俗甞擬奏疏兩册皆時事之大者待列諫垣上之惜不及也同年生姚文田稱為聖門狷者一時以為篤論詩學眉山而謹古文如茅鈍叟而簡净過之著有竹素齋集崇祀鄉賢〔凌堃徳輿集參先正事略定盫文集請祀鄉賢事實〕」，[光緒]《歸安縣志》卷三十五。

 延伸阅读 


 参考资料 

Category:歸安人
Category:清朝兵部主事
Category:清朝兵部員外郎
Category:清朝兵部郎中